Seljord 30.11.2022

# Til Seljord kommunestyre

FAU ved Seljord barne- og ungdomskule har merknader til budsjett- og økonomiplan for Seljord kommune.

## Investering

Foreldreutvalet konstaterer at rådmannen ikkje har funne rom for investeringar ved sentrumsskulen i planperioden 2023 til 2026. FAU meiner elevane ved skulen har vist tolmod og forståing for manglande kommuneøkonomi lenge nok. Dei sanitære forholda ved skulen er i all hovudsak slik dei var for fleire tiår sidan. FAU meiner elevane våre no må bli høyrd i denne saka. Foreldreutvalet støtter elevrådet sine innspel fullt ut og ber kommunestyret drøfte om paragraf 9a-7 i Opplæringslova også er gjeldande for elevane i sentrum.

***§ 9 A-7.Det fysiske miljøet***

*Skulane skal planleggjast, byggjast, tilretteleggjast og drivast slik at det blir teke omsyn til tryggleiken, helsa, trivselen og læringa til elevane.*

*Det fysiske miljøet i skulen skal vere i samsvar med dei faglege normene som fagmyndigheitene til kvar tid tilrår. Dersom enkelte miljøtilhøve avvik frå desse normene, må skolen kunne dokumentere at miljøet likevel har tilfredsstillande verknad for helsa, trivselen og læringa til elevane.*

*Alle elevar har rett til ein arbeidsplass som er tilpassa behova deira. Skulen skal innreiast slik at det blir teke omsyn til dei elevane ved skulen som har funksjonshemmingar.*

*Dersom ein elev eller forelder eller eit av råda eller utvala ved skulen der desse er representerte, ber om tiltak for å rette på fysiske miljøtilhøve, skal skulen snarast mogleg behandle saka etter reglane om enkeltvedtak i forvaltningsloven. Om skulen ikkje innan rimeleg tid har teke stilling til saka, vil det likevel kunne klagast etter føresegnene i forvaltningsloven som om det var gjort enkeltvedtak.*

# Krava til sanitærforhold i skulebygg er presisert i rettleiaren «Miljø og helse i skulen» utarbeidd av Helsedirektoratet:

*«...Standarden på sanitæranleggene, toalettene, håndvasken med varmt og kaldt vann, eventuelt dusjanleggene, har betydning for elevenes trivsel. Noen elever opplever å bli utsatt for krenkende adferd som mobbing og fotografering i forbindelse med dusjing etter gymtimer. Skolen bør forebygge dette ved fysiske og holdningsskapende tiltak. Jf. §§ 9 og 12.*

*Det anbefales minimum ett toalett pr 20 elever. Enkelte toaletter bør nås fra utearealet. Desentraliserte toaletter anbefales istedenfor fellestoaletter.*

*Dersom det er flere toaletter i et sanitæranlegg, bør disse ha vegger fra gulv til tak for å hindre innsyn.*

Foreldreutvalet meiner det er grunn til å tru at Seljord barne- og ungdomsskule ikkje oppfyller krava til godkjenning etter reglane om miljøretta helsevern i barnehagar og skuler. FAU er heller ikkje kjent med at skulen eller kommunen har gjennomført pålagte tilsyn på området.

**Foreldreutvalet ber skulen utbetre manglane som er kommentert i elevrådet sitt skriv til kommunestyret. FAU legg til grunn at kommunestyret løyver minst 10 millionar til opprusting og oppgradering av skulen i budsjett 2023 og 2024 og at ein prioriterer å utbetre dei sanitære forholda før skulestart hausten 2023.**

## Drift

FAU vurderer at skulen ikkje har ei tilstrekkeleg økonomisk ramme for drift, sett i forhold til dei utfordringane og behova skulen har for tida. Vi er engstelege for at elevane våre ikkje skal få eit fullverdig og forsvarleg opplæringstilbod. Trykket på skulen har vore ekstra høgt det siste året, m.a. grunna busetting av flyktningar. Då er det ekstra viktig at kommunestyret vel å satse på skulen og elevane våre.

**Foreldreutvalet ber kommunestyret sørgje for at skulen har ei forsvarleg økonomisk ramme i økonomiplanperioden 2023 til 2026.**

## Om symjehallen

FAU meiner at det er uheldig at symjehallen har vore stengt ein lang periode denne hausten, men er glade for at kommunen gjennomfører naudsynte oppgraderingar av klimaanlegget m.m. På kommunen sine heimesider står det at symjehallen skal opne måndag 14.november. FAU registrerer at symjehallen no truleg ikkje opnar før midt i januar.

Symjehallen er eit av få kommunale fritidstilbod for barn og unge i Seljord kommune og mangelfull trening og opplæring i vatn er kritisk viktig for å unngå ulykker.

**FAU oppmodar kommunestyret til å halde bassenget ope til og med mai 2023, utvide opningstidene, samt redusere billettprisane for å sikre at flest mogleg kan ha glede og nytte av bassenget fyrste halvår 2023.**

For FAU

* Leiar FAU Seljord barne- og ungdomsskule, Knut Inge Skoland
* Nestleiar FAU Seljord barne- og ungdomsskule, Janne Bakken